Et sommerhus i Blokhus er blevet røgskadet, efter en madras på en hems brød i brand. Det er formentlig sket, fordi en tændt væglampe var faldet ned på madrassen. I første omgang fik sommerhusejerne en melding fra deres alarmselskab om, at der var problemer med strøm. De tog derfor hen til sommerhuset, som var fyldt med røg. Klokken 14.23 blev Nordjyllands Beredskab tilkaldt, og de fik hurtigt lokaliseret branden og slukket den. - Der er en del røgskader, og der lugter fælt. Der trænger til en rengøring nu, siger Niels Nygaard, der er indsatsleder ved Nordjyllands Beredskab i Jammerbugt. Der er nu blevet tilkaldt et følgeskadefirma, som skal hjælpe med at rydde op efter branden.

Opsummering:
Sommerhus i Blokhus trænger til en grundig rengøring, efter en lampe faldt ned i sengen og antændte en madras.